B. Bugár, podpredseda NR SR: (2002-06-19):
G. Krajči, poslanec: Vážený pán predsedajúci, pán minister, panie poslankyne, páni poslanci. Dovoľte mi v krátkosti už reagovať na diskusiu, ktorá sa tu rozvírila v súvislosti s novelou tohto zákona, kde sa snažíme dostať články týkajúce sa preradenia Policajného zboru pod vojenskú jurisdikciu. Povedzme si prv, prečo táto snaha vznikla. Je to reakcia na trestnú činnosť policajtov, ktorá sa v poslednom období objavovala a predovšetkým pod tlakom médií sa verejná mienka obrátila v neprospech policajtov tým, že sa poukazuje na trestnú činnosť, ktorá sa v podstate páchala aj v predchádzajúcom období, len nebola stredobodom pozornosti, tak ako sa to stalo za posledné obdobie. Ja v podstate súhlasím s tým, že policajti musia byť takisto zodpovední za páchanie trestnej činnosti ako každí iní občania, ale nesmú byť diskriminovaní a musia byť na úrovni ostatných občanov Slovenskej republiky, to znamená, dodržiavať sa musí zákon a že sme si všetci pred zákonom rovní. Vracať sa späť k tomu, aby sme Policajný zbor dávali pod vojenskú jurisdikciu, je krokom späť. To by sme mohli rovno do Policajného zboru zaviesť princíp nedeliteľnej veliteľskej právomoci a urobili by sme z neho vojenskú zložku, tak ako to bolo v predchádzajúcom období, čo by zrejme nebolo pokračovaním demokratizačného procesu, ktorý v Policajnom zbore nastal. Čo sa týka toho, že operujeme niektorými krajinami , kde ešte Policajný zbor je zaradený pod vojenskú jurisdikciu, treba si povedať, že tam je Policajný zbor organizovaný iným spôsobom. Spomínalo sa tu Španielsko a Rumunsko. Navštívil som tieto krajiny. Bol som v Rumunsku, ktoré sa takisto uchádza o to, aby bolo členskou krajinou Európskej únie a jednou z podmienok je, aby pretransformovali Policajný zbor, pretože súčasťou Policajného zboru u nich je aj takzvaná žandarméria, to je polovojenská zložka, kde vykonávajú aj základnú vojenskú činnosť mladí chlapci, ktorí sú vlastne vojakmi a ktorí v podstate túto vojenskú službu vykonávajú ako v žandarmérii. Čiže je to úplne iné organizovanie policajnej činnosti, ako je na Slovensku, a práve preto sa nedajú tieto krajiny porovnávať so Slovenskou republikou. Čo ma zaráža pri tejto diskusii, a niektorí predrečníci to už povedali, je to, že zrazu odporúčania Rady Európy sú pre nás akýmisi odporúčaniami, sú nezáväznými odporúčaniami, ale pokiaľ to vyhovuje niektorým poslancom, tak sú zrazu pre nás záväznými a sú životne dôležitými. Myslím si, že tu by sme si mali postaviť rovný meter a povedať, že pokiaľ sa do tej Európy chceme dostať, tak musíme tieto odporúčania buď rešpektovať, alebo ich nerešpektovať. Čo sa týka riešenia týchto problémov a zarážajúce je to, že chceme riešiť trestnú činnosť alebo priestupky policajtov, ktoré sú páchané mimo výkonu služby, tak je to zarážajúce, že takýmto spôsobom chcem tieto priestupky riešiť. Veď si uvedomme, kde sme sa dostali, že za to, že policajt v dobe mimo výkonu služby spácha trestný čin, že má autonehodu pod vplyvom alkoholu, jeho nadriadeného vyhodíme zo zamestnania a nič nám tomu nebráni, aby to bola vojenská alebo civilná jurisdikcia. Zoberme si prípad krajského riaditeľa z Trenčína, kde minister vnútra bez mihnutia oka za to, že jeho podriadený v dobe mimo služby spáchal dopravnú nehodu, ho vyhodí zo služobného pomeru. Tak kde sa dostávame? Chceme Policajný zbor dostať znovu pod politický tlak a takýmto spôsobom ich zastrašovať alebo chceme nechať Policajnému zboru jeho rozhodovaciu právomoc v zmysle zákona a pokračovať v demokratizačných procesoch, ktoré sme už v Policajnom zbore zaviedli. Nemyslím si preto, že by bolo dobré v tomto období podriadiť Policajný zbor vojenskej jurisdikcii a máme pred sebou niekoľko odporúčaní ľudí, ktorí sa touto problematikou zaoberajú. Nespochybňoval by som stanovisko pána Lutza, prezidenta Konfederácie policajných odborov v rámci Európy, nespochybňoval by som európsky kódex policajnej etiky, ktoré hovoria o týchto záležitostiach, a myslím si, že v tejto fáze by som neodporúčal, aby sme prešli na takýto spôsob, že by sme Policajný zbor podriadili vojenskej jurisdikcii. Ďakujem za pozornosť.